Klip deur ruit tref vrou in gesigEtzebeth het beserings in haar gesig opgedoen. ŉ 26-jarige vrou van Kaapstad het beserings aan haar gesig opgedoen toe ŉ klip deur haar motor se ruit gegooi is. Karla Etzebeth was Saterdag in die vroeë oggendure op pad huis toe van die werk af. Sy werk as ŉ restaurantbestuurder by die V&A Waterfront en was op pad na haar huis in Bellville. Op die N1 kort voor die afrit na Paarden Eiland het Etzebeth ŉ klip op die hoofweg sien lê. “Ek het stadiger gery en van baan verwissel en om die klip gery. Toe sien ek egter ŉ ent vorentoe dat een hele baan vol klippe gepak is. Ek het my motor in trurat gesit en dis toe dat die venster aan my kant met ŉ klip gegooi is.” Die klip het deur die ruit gebars en Etzebeth in haar gesig getref. Sy ry met ŉ outomatiese motor en kon daarin slaag om weg te jaag. Sy het minstens vier mans gesien. Die klip wat deur Etzebeth se venster gebars het. “Dit was baie donker aangesien die ligte langs die pad nie gewerk het nie. Ek het gelukkig smash and grab op my venster gehad … anders was ek dalk dood vandag.” Eztebeth het die voorval by die Bellville-polisiestasie aanhangig gemaak. Die voorval kom nadat Michelle Pietersen (58), ŉ onderwyser van die Paarl, Donderdagoggend op die N1 van Kaapstad op pad Paarl toe dood is toe iemand ŉ stuk betonblok na die motor waarin sy en haar man op pad was geslinger het. Haar man het met haar na ŉ hospitaal gejaag waar sy kort na haar aankoms dood verklaar is. Pietersen was verbonde aan die New Orleans Sekondêre Skool in die Paarl. Die klip het deur die ruit van Etzebeth se motor gebars.